Papersnake/gushiwen huggingface dataset:
次刘观澜为题群玉山房韵
邓雅（元代）

自笑鄙夫耽野趣，结茆相对白云岑。苍苔古木门前路，明月清风世外心。

倚剑秋高看鹤舞，吹箫夜半作龙吟。故人若许来相访，祗向栖霞谷口寻。
老马
彭汝砺（宋代）

今日衰翁马，当时御史骢。少尝更险阻，老更识西东。

力惮驰驱远，恩从莝秣丰。不应思伯乐，未便误桓公。
春帖子词二十首·皇帝合六首
欧阳修（宋代）

萌牙资暖律，养育本仁心。
顾彼苍生意，安知帝力深。
读林缉熙近诗时缉熙典文衡闽中欲便道还家数夕前尝梦见之故有是作
陈献章（明代）

言笑不可亲，中宵驰梦想。君行几千里，道路轻闽广。

忽见囊中诗，区区谢官长。深渊或遗珠，努力试一往。

微官亦何事，感激章欲上。行止各有时，姓名忌标榜。

此言谁为傅，聊以慰俯仰。
书考 其一
张侃（宋代）

二年薄宦在金台，墙角双扉向晚开。罕有金貂来换酒，且看野晚共浮埃。

已书下考甘平进，久律吾身愧不才。却喜清贫如昨日，知心相识自然来。
戏作鮰鱼一绝
苏轼（宋代）

粉红石首仍无骨，雪白河豚不药人。
寄语天公与河伯，何妨乞与水精鳞。
禅人并化主写真求赞
释正觉（宋代）

寒雪一颠，秋云半肩。
渊默曲木，月行霁天。
转功能就位，借伴还入廛。
机用也离虚坎实，变通也坤断乾连。
满江红（怀韩子师尚书）
陈亮（宋代）

曾洗乾坤，问何事、雄图顿屈。试著眼、阶除当下，又添英物。北向争衡幽愤在，南来遗恨狂酋失。算凄凉部曲几人存，三之一。

诸老尽，郎君出。恩未报，家何恤。念横飞直上，有时还戢。笑我只知存饱暖，感君元不论阶级。休更上百尺旧家楼，尘侵帙。
送故
黄文雷（宋代）

履霜著余悲，送故或古风。
幸会草木长，土脉验隐隆。
共惟青鸟仙，倘亦知吾穷。
落日起秀色，军峰在云中。
绍兴以后祀五方帝六十首
佚名（隋代）

猗欤先农，笔兹黍稷。
既殖既播，有此粒食。
秬经洁清，比罇疏幂。
竭我瑶斝，莫报嘉绩。
闻砧
黄与坚（清代）

万井西风下，城高一叶飞。可怜今夜月，重捣去年衣。

听乱情交切，声疏力渐稀。异乡刀尺冷，多少客思归！
题梅山云悦楼
李义山（宋代）

云本无心悦者谁，华阳去后少人知。欲分半席无因到，一片飞来是觅诗。
九月望日月色如昼
周紫芝（宋代）

静坐无人鹊转柯，冷蟾分影照金波。月如白玉盘初挂，天似青铜镜始磨。

正好中秋无此色，不知今夕定如何。锦袍太白凭谁问，应趁春风上大罗。
湘中纪行十首。洞山阳（一作洞阳山）
刘长卿（唐代）

旧日仙成处，荒林客到稀。白云将犬去，芳草任人归。

空谷无行径，深山少落晖。桃园几家住，谁为扫荆扉。
万伯修中丞东巡歌十首 其十
胡应麟（明代）

万甲凭陵大海东，清江鸭绿乱流红。元戎奏凯归来日，天子晨开碣石宫。
盘洲杂韵上 盘洲
洪适（宋代）

曲曲盘洲径，苍崖路几层。翠微深处坐，閒话正留僧。
闻角
韩琦（宋代）

古堞连云暝霭收，呜呜清调起边楼。雍琴垂泪虚情恨，羌笛残梅未胜愁。

数曲伴风吹戍垒，几番侵梦入宾邮。听来便觉春心破，素发生多不待秋。
句
黄萼（宋代）

钓沉新月落，龙起暮江寒。
答维溪
赵崇鉘（宋代）

维溪插架三千轴，葺茝纫兰得自娱。
会须握手论活法，静看碧水生玄珠。
纵笔
陆游（宋代）

一纸除书到海边，紫皇赐号武夷仙。
功名敢道浑无意，暂作闲人五百年。
赠于湖刘相士
楼钥（宋代）

自笑今年卦气阑，壮心销尽鬓毛残。
明知七十无多子，只问何时可挂冠。
次韵美祖用元相韵以广后山之意读之汗下愧不自胜 其二
周紫芝（宋代）

白璧光元在，青云路亦长。海天从逐臭，郎署会含香。

唾玉分新句，浇愁浣俗肠。从今秋夜枕，雾草厌闻螀。
夜意
李复（宋代）

山雾连城白，虚庭待月生。
雨余秋叶润，露重葛衣轻。
阴壁鸣虫涩，风枝宿鸟惊。
淹留禾黍兴，怅望故园情。
偈颂十首 其三
释德光（宋代）

蓬莱有个李八伯，一对眼睛如漆黑。且莫错认定盘星。
题晚节香亭
喻良能（宋代）

周侯人中英，为文若翻水。
苦节凌雪霜，香名馥兰芷。
考槃在幽谷，篁竹富清美。
竹边两桂树，碧叶光薿薿。
扁堂曰节香，欲以规业履。
竹桂日以茂，业履日以修。
一觞一咏知未称，愿续离骚赋远游。
和张相公太原山亭怀古诗
崔恭（唐代）

高情乐闲放，寄迹山水中。朝霞铺座右，虚白贮清风。

潜窦激飞泉，石路跻且崇。步武有胜概，不与俗情同。
竹珊以滇南方伯抗疏为伊犁参赞壮哉行也歌以送之
锡缜（清代）

壮志纵横九万里，葱岭滇池咫尺耳。抗疏千言达帝阍，不为方伯为将军。

将军投笔据鞍笑，班生未老贾生少。整顿乾坤济时手，会涤九川宅四隩。

讲求兵法常山蛇，变幻名场君子豹。宁从绝域凿凶门，肯傍贪泉开饭窖。

我朝有造西陲西，为城康居国车师。不消冰雪成道路，无边沙碛相驱驰。

穷荒大漠版图共，蠉蠕喘喙言笑嘻。六合如人及其壮，气之所贯神与随。

将军将军气如虹，武功可救文治穷。不者何为投袂起，欲以将洗吏之耻。

只今圭瓒锡旬宣，虎拜祝天千万年。九重夜半虚前席，西顾何如聚米山。
次儿瀹以诗四首道各意因两用其韵
陈著（宋代）

风雷汉臣会，天日唐主真。
而曹其勉旃，或者一见亲。
分宜绝句
阮阅（宋代）

扶疏碧树想吾庐，近隔清江几舍余。
少听光风吹剩水，未妨萧寺曝新书。
十月朔旦寄贵白兄弟
戴表元（宋代）

黄牛村前秋叶飞，青螺峰外海云归。
故人相思雪满鬓，客子独云风举衣。
乌鹊定占谁屋喜，鲈鱼知比去年肥。
当时歌酒江湖上，百里音书今亦稀。
望江南（二）
王琪（宋代）

江南酒，何处味偏浓。醉卧春风深巷里，晓寻香旆小桥东。竹叶满金钟。檀板醉，人面粉生红。青杏黄梅朱阁上，鲥鱼苦笋玉盘中。酩酊任愁攻。
新磨镜
白居易（唐代）

衰容常晚栉，秋镜偶新磨。一与清光对，方知白发多。

鬓毛从幻化，心地付头陀。任意浑成雪，其如似梦何。
会仙诗
葛鸦儿（唐代）

彩凤摇摇下翠微，烟光漠漠遍芳枝。

玉窗仙会何人见，唯有春芳仔细知。

烟霞迤逦接蓬莱，宫殿参差晓日开。

群玉山前人别处，紫鸾飞起望仙台。
禋霈进封一首
刘克庄（宋代）

忽得中都讯，纶言下玉墀。
名为开国子，实类出家儿。
不记操麻卷，犹堪谱荔枝。
吾方抽手扳，谷璧欲安施。
君实南园饮罢留宿二首 其一
范纯仁（宋代）

间从长者车，名园宴初阕。佳宾薄暮散，归鞍带明月。

珠玉良有德，芝兰香不绝。夜久卧北窗，魂梦亦清洁。
再用前韵集句
赵必象（宋代）

何所独无芳草兮，归田有计一何稽。
吾侪流落岂天意，俯仰天地身醯鸡。
张德夫园亭八咏 其一 梅隐
王炎（宋代）

闻君家有十亩园，竹踰万个花亦繁。门楣大字扁梅隐，要与梅兄同岁寒。

问君小隐亦何好，脚踏风波身易老。花虽不语解笑人，似隐又非何草草。

破雪暗香先得春，青州从事如春温。女奴洗玉歌一曲，对花举酒成三人。

饮酣拔剑气方怒，汴洛神皋难北顾。手提万骑属櫜鞬，未可为梅空隐去。
四犯令 其三 戏用贺方回韵饯别朱少章
侯寘（宋代）

三年牢落荒江路。忍明日、辄帆去。冉冉年光真暗度。

江山无助，风波有险，不是留君处。

梅花万里伤迟暮。驿使来时望佳句。我拚归休心已许。

短篷孤棹，绿蓑青笠，稳泛潇湘雨。
晚岁
王令（宋代）

晚岁意不适，新诗老无情。
万古共一叹，百年行半生。
贫忧世累重，贱喜身责轻。
义有不可嗟，非吾不能平。
怀古
陈宓（宋代）

不忧不愠颜氏子，载色载笑陶渊明。
万顷黄陂挠不动，三贤万世仰高名。
游西源于白云峰下烟霏雾霭间逢一女子缟裙翠
喻良能（宋代）

相携摄履响层峦，翠蔓苍萝著处攀。
身在天台秋色里，路经巫峡暮云间。
欲飞还住一仙子，似淡如浓双远山。
笑尽一樽无处觅，断肠雾鬓与风鬟。
因读梅圣俞六鹤诗或令余别赋之 唳天
洪刍（宋代）

清唳九皋内，抗音薄层云。戛然时一鸣，流响惊人群。

嗟哉陆内史，华亭无复闻。
伏中热不可过中夜起坐作诗寄五郎
陆游（宋代）

众星若银砾，老桂卧海底。
中夜热不解，病叟推枕起。
悲虫号草根，孤萤照野水。
树头风急生，喘汗真一洗。
追忆总角初，学古颇自喜。
祝身愿耆老，常恐抱志死。
岂知才术疏，空自凋发齿。
功名永无期，禄不饱妻子。
归耕力又惫，得粟半糠秕。
诗书不可赖，如倚折足几。
大儿逾六十，逐食走千里，路途况艰梗，累月书一纸。
岂不念归省，屡请辄见柅。
幸吾未极衰，汝行姑少止。
桐庐舟中
喻良能（宋代）

急桨如飞破浪纹，子陵滩下水沄沄。
江风初静扁舟稳，卧看青天行白云。
句
杨粹（宋代）

击瓯楼上碧江隈，楼下江声寂寞回。
代作高氏令人挽词 其一
周孚（宋代）

哀讣驰千里，荒词侑一尊。潘舆春事改，卫幕旧仪存。

公子悲怀橘，家人记采蘩。伤心南埭路，愁看莫云昏。
游龙井
喻良能（宋代）

九月十日天气凉，桂花零落菊花黄。
竹根如意双不惜，放眸一望海天长。
西华望月和竹庭韵二首 其一
刘崧（元代）

山远绝纷华，天虚引望赊。南风当户正，北斗傍岩斜。

路转风泉合，岩分雾树遮。若非闻玉磬，谁信在仙家。
春日晚望
孟大武（宋代）

屋角风微烟雾霏，柳丝无力杏花肥。
朦胧数点斜阳裹，应是呢喃燕子归。
从白
邝梦琰（明代）

忠义为徇国，英雄不爱生。一心雪国耻，百战走金兵。

兀术呼天哭，云燕唾手平。青衣仇未复，黄阁议垂成。

江海乾坤窄，君王社稷轻。秦奸不足责，张相乃无情。

竟葬南溟骨，谁悬北望情。不须论始末，都付史官评。
虞美人（临安客店）
向滈（宋代）

酒阑欹枕新凉夜。断尽人肠也。西风吹起许多愁。不道沉腰潘西、不禁秋。如今病也无人管。真个难消遣。东邻一笑直千金。争奈茂陵情分、在文君。
夜宿陈尔昭竹溪山馆得西字
黄克晦（明代）

回磴断桥山日西，高枫叶赤飞满蹊。
一家村巷到始觉，千树花源行转迷。
野夫欺虎度林黑，沙鸟避人穿竹低。
欲移衾枕抱云宿，月白天鸡空里啼。
鲁季饮敷文挽词二首
周必大（宋代）

竞爽云间陆，同升天上张。
东堂联折桂，南省继含香。
风月三千首，金丝十二行。
初终全五福，似续付诸郎。
岁庚午予过来凤驿观壁间碑刻火池事尝赋诗今岁甲午再过用前韵
李流谦（宋代）

东西燕鸿长差池，二十五年车载脂。观河性在故应尔，化鹤人归空自疑。

年来于道觉差近，此心颇已忘欣愠。吾儿亦复能此诗，镊白老人休更问。
元宫词（一百三首）
朱有燉（明代）

谷雨天时尚薄寒，梨花开谢杏花残。
内园张盖三宫宴，细乐喧阗赏牡丹。
水调歌头·十载刘夫子
毛并（宋代）

十载刘夫子，名过庾兰成。人人争看，角犀今喜试丰盈。倾耳新诗千首，妙处端须击节，金石破虫声。此士难复得，黄口闹如羹。忆年少，游侠窟，戏荆卿。结交投分，驰心千里剧摇旌。我老公方豪健，傥许相从晚岁，慷慨激中情。洗眼功名会，一箭取辽城。
蓦山溪 游灵源山
冀国公主（元代）

楚峰远眺，山岚凝芳树。禾黍正离离，立西风、云烟向暮。

青松瑟瑟，风送短笛声，寒溪畔，翠微间，依约人间住。

灵源待月，襟袖凉微度。把酒问青天，广寒宫，知何处。

中元吟赏好，预作中秋归兴逸，欲乘鸾，竟得神仙趣。
题毕少董翻经图
范成大（宋代）

绛帐胡沙暗，青编古意深。
谁知洛下咏，中有越人吟。
题双寿遐祝
李学一（明代）

锦绶趋庭日，三春花更妍。登堂双白发，拂袖御华筵。

东海桃初熟，南山寿自绵。行看鸾凤诰，遥下五云边。
初度
释居简（宋代）

苕溪初度思亲泪，滴尽依前不及泉。借使无言还自寿，便教有法与谁传。

五穷各自争为祟，百巧还他弗解禅。为问季秋几望月，几回照我未生前。
西斋秋感二十首
方回（元代）

江上枫已丹，林中橘犹绿。
天寒百骸痛，抱膝玩幽独。
生世六十年，鲜荣足忧辱。
赋归弃空庐，惜此数竿竹。
儿孙共十辈，何计给饘粥。
万事不如人，唯诗尚可读。
秋感二十篇，夜断朝复续。
开樽寘前庭，一杯歌一曲。
茱萸茶
项安世（宋代）

城郭千山隘，晨昏二气并。
乍如冰底宿，忽似甑中行。
蚯蚓方雄长，茱萸可扞城。
龙团宁小忍，味味且同倾。
迎春乐
杨泽民（宋代）

沈吟暗想狂踪迹。亲曾作、燕堂客。赏春风、共醉垂杨陌。云鬓亸、金钗侧。

对酒何曾辞大白。十年后、音尘俱息。今日走江西，空怅望、荆湖北。
净光山四首·绝境亭
徐玑（宋代）

行向最高处，惟将物色参。
郡城依薮泽，地势转东南。
对景身垂老，题诗兴欲酣。
可能清晓出，四面有晴岚。
偈颂七十六首
释师观（宋代）

本无迷悟人，只要今日了。
了了了了了，面南看北斗。
寄建宁韩尚书二首
赵蕃（宋代）

宰席犹虚位，尚书合赐环。
进贤同拔茹，去佞已无山。
诰命从天下，延登指日间。
蕲公为大厦，我亦会欢颜。
戏题姚美叔睡轩
苏过（宋代）

姚侯不学苏季子，佩取六印誇闾里。又不斩取楼兰王，立功万里还故乡。

两俱茫茫空白首，车轮马迹环四方。忽焉投劾赋陶令，亦复近市师韩康。

结发少来遭物役，不在功名在刀笔。不如一觉获安眠，收拾散亡归此室。
途中早发
刘禹锡（唐代）

马踏尘上霜，月明江头路。行人朝气锐，宿鸟相辞去。

流水隔远村，缦山多红树。悠悠关塞内，往来无闲步。
寄居为诸乡老庆寿致语口号
史浩（宋代）

海宇熙熙寿域中，耆儒最盛甬勾东。共开樽俎为高会，尤喜乡勾有义风。

九老未应多白傅，四明何止一黄公。行看联璧安车上，尽是当筵鹤发翁。
太常引·藕花无数半开时
许有孚（元代）

藕花无数半开时。池上客来稀。杖屦独徘徊。忽翠盖、因风尽欹。天工妆景，水神输供，陶写费新诗。身外杳难期。笑士价、才堪五皮。
晚春
胡仲弓（宋代）

万红千紫已摧残，留得荼醾一架看。
燕子不知人意懒，飞来帘里诉春寒。
和钝庵吊乐庵龙洲莲峰半山四古墓 其四
郑文康（明代）

清江百里古名娄，总管佳城此地留。龙虎气消君莫怨，新漕风景更多愁。
题梅兰图二首 其一
韩驹（宋代）

寒梅在空谷，本自凌冰霜。托根傲众木，开花陋群芳。

遥风递清气，迥水涵孤光。美实初可口，采掇升岩廊。

念尔如傅说，和羹初见尝。不须羡幽兰，深林自吹香。
大雨水至
李时勉（明代）

暝色凝阴处，浓云翳碧天。一时倾暑雨，四壁涌春泉。

直似鲛人室，何如海屋仙。声疑三岛近，势觉五湖连。

可举任公钓，堪乘范蠡船。剥床应及水，沉灶故无烟。

寸步谁将引，丹心自可怜。几时及白日，随地即周旋。
敬题范文正公所书伯夷颂卷尾
契玉立（元代）

文正千年士，精忠凛不亡。勋名山岳重，翰墨日星光。

乔木参天古，幽兰叠砌芳。我来拜祠下，端欲濯沧浪。
颂古十三首
释德光（宋代）

赵州勘婆，百发百中。
趁得老鼠，打破油瓮。
戏赠张五弟諲三首 其二
王维（唐代）

张弟五车书，读书仍隐居。染翰过草圣，赋诗轻子虚。

闭门二室下，隐居十年馀。宛是野人野，时从渔父渔。

秋风自萧索，五柳高且疏。望此去人世，渡水向吾庐。

岁晏同携手，只应君与予。
元日
胡仲弓（宋代）

元日复元日，吟边阅岁华。
浅斟浮柏叶，清坐对梅花。
人事年年改，生涯步步差。
诗情无厚薄，春意又萌芽。
寄汤伯起
武衍（宋代）

徙家城市去，不为故人留。
种菊应无地，观山合起楼。
别来通讯少，春至作诗不。
池上双柽绿，孤吟我正愁。
定交诗二首效鲍明远体呈晁无咎
黄庭坚（宋代）

建酉金为政，摇落草木衰。
除瓜陇亩净，邵平无米炊。
满家色藜藿，诗书不賙饥。
平生晁公子，正用此时来。
定交无一物，秋月以为期。
执持荆山璧，要我雕琢之。
破斧不能柯，况乃玉无疵。
危冠论百揆，备乐奏四时。
成功彼有命，用舍君自知。
收身渺江湖，岁晚白鸟嬉。
开径蒲苇中，倚锄望君归。
闭塞乃非道，不才当尔为。
漫兴九首
方回（元代）

袍絮无堪换，柴钱久未还。
有人来问字，赊酒醉花间。
响雪廊
弘历（清代）

曲廊曼接千尺雪，淅淅常闻响碎霙。体物既堪方净色，忘怀雅合晤清声。
用前韵答黄一翁五首 其二
王炎（宋代）

吾友西家黄，笔力压馀子。金马可曳裾，胡为亦留此。

整整插架书，拂蠹自料理。三年飞不翔，袖手今且尔。

仪凤五色文，霄汉终接武。
和曾谹父庚伏书怀六首 其三
王洋（宋代）

绿漪平涨小桥头，红蓼花鲜杜若洲。便唤画师来貌取，不须云梦泽南州。
三月廿三日重到蜀山
徐贲（元代）

屋已荒芜花自妍，重寻邻旧说兵前。此山多少人曾住，泉石应同我有缘。
春夕寓兴
刘兼（唐代）

忘忧何必在庭萱，是事悠悠竟可宽。酒病未能辞锦里，

春狂又拟入桃源。风吹杨柳丝千缕，月照梨花雪万团。

闲泥金徽度芳夕，幽泉石上自潺湲。
偈颂八十七首
释慧开（宋代）

普贤行愿等三千，正是清明首夏天。
要是见大人境界，月明常照御楼前。
通州访李佐才却寄
朱一蜚（清代）

宁为无根萍，不学东流水。萍踪有时合，水流去不已。

忆昔秦关识面初，郎君白晰无髭须。古文金石恣探讨，墨沈淋漓襟袖涂。

自我归吴羽融倦，流水登山不得见。黄金台上忽相逢，丛筱园中邀茗战。

络纬秋残去马骄，乌头白尽风萧萧。欲著《子虚》无狗监，廿年声价轻鸿毛。

君家本住凤城下，慷慨悲歌近已寡。捧檄高堂愿未酬，三复《南陔》补《小雅》。

回头八水声呜咽，树断云连又惜别。春风吹面塞垣行，还期同醉关山月。
句
罗丙（宋代）

老媪独遗落，全家都挈携。
清平乐
华长发（清代）

冶春过了。悔煞当初好。一霎相逢真草草。裙带松来多少。

黛螺爱染眉长。罗衫熏透炉香。时把菱花私照，也还值得思量。
满庭芳 臧刘石公献石羊索词
马钰（金朝）

拔山举鼎，射虎穿杨。难同搬运青羊。悟得玄中玄妙，豁豁洋洋。自然如痴似醉，远人情、风害猖佯。环堵里，且埋光隐迹，岂望名扬。但愿人人似我，内行持，云水恣意飘?。金木随波流转，火运炎炀。自是虎龙交战，吐神珠、结正晶?。恁时节，驾云轩归去，同礼重阳。
命解
度正（宋代）

世谓臧仓解谮轲，岂知天意在干戈。
如天便欲平天下，纵百臧仓不奈何。
解针枯骨吟偈
释道楷（宋代）

死中活得是非常，密用他家别有长。半夜髑髅吟一曲，冰河红燄却清凉。
至节即事 其四
马臻（元代）

已有纱笼照舞儿，喧喧鼓笛自相随。谁家院落来呼唤，门外天明也不知。
题琴鹤相随图
李学一（明代）

翯翯九皋禽，营营枯桐枝。嗟哉贤相国，宦况恒相随。

岂无鹰鹯贤，不如华表姿。岂无钟鼓音，云门响独奇。

缑岭凌空白，水仙三叠时。飘飘物外情，宛宛入襟期。

清风播六合，芳名世共谁。伟矣阳山令，高风今在兹。

承家誇节操，为政本仁慈。卫民多渥泽，单父有馀思。

愿言崇令德，先公是尔师。
摇落
韦庄（唐代）

摇落秋天酒易醒，凄凄长似别离情。

黄昏倚柱不归去，肠断绿荷风雨声。
和三乡诗
张绮（唐代）

洛川依旧好风光，莲帐无因见女郎。

云雨散来音信断，此生遗恨寄三乡。
夜雨
吴锡畴（宋代）

漠漠春阴未肯晴，空阶滴点到平明。
应知不入笙歌耳，来作愁人枕畔声。
青石洞望巫山作
王闿运（清代）

神山夙所经，未至已超夷。况兹澄波棹，翼被祥风吹。

真灵无定形，九面异圆亏。晴云穴内蒸，积石露嵌奇。

江湖汩无声，浩荡复逶迤。呼风凌紫烟，漱玉吸琼脂。

赏心不期游，谁识道曾累。若有人世情，暂来祓尘羁。
朝中措 其四
范成大（宋代）

海棠如雪殿春馀。禽弄晚晴初。倦客长惭杜宇，佳辰且醉提壶。

逍遥放浪，还他渔子，输与樵夫。一棹何时归去，扁舟终要江湖。
纳火礼祀大辰十二首
佚名（隋代）

庶功备矣，休德昭明。
天地醣和，在鬯斯清。
玉瓒以酌，瑶觞载盈。
周流常羊，来燕来宁。
瀔江秋居作
贯休（唐代）

无事相关性自摅，庭前拾叶等闲书。青山万里竟不足，

好竹数竿凉有馀。近看老经加澹泊，欲归少室复何如。

面前小沼清如镜，终养琴高赤鲤鱼。
思旧赋
向秀（魏晋）

余与嵇康、吕安居止接近，其人并有不羁之才。然嵇志远而疏，吕心旷而放，其后各以事见法。嵇博综技艺，于丝竹特妙。临当就命，顾视日影，索琴而弹之。余适将西迈，经其旧庐。于时日薄虞渊，寒冰凄然。邻人有吹笛者，发音寥亮。追思曩昔游宴之好，感音而叹，故作赋云：

将命适于远京兮，遂旋反而北徂。
济黄河以泛舟兮，经山阳之旧居。
瞻旷野之萧条兮，息余驾乎城隅。
践二子之遗迹兮，历穷巷之空庐。
叹黍离之愍周兮，悲麦秀于殷墟。
惟古昔以怀今兮，心徘徊以踌躇。
栋宇存而弗毁兮，形神逝其焉如。
昔李斯之受罪兮，叹黄犬而长吟。
悼嵇生之永辞兮，顾日影而弹琴。
托运遇于领会兮，寄余命于寸阴。
听鸣笛之慷慨兮，妙声绝而复寻。
停驾言其将迈兮，遂援翰而写心。
和人伏日
李复（宋代）

太极剖元气，五行均四时。
代谢密循环，母子相挈维。
土散无定位，金德乘火驰。
天刑发杀机，闭藏不敢施。
胚胎势力弱，炽赫畏炎离。
圣人御阴阳，恐侵西极亏。
遇庚防畏祸，用晦将待时。
旷然达生理，燕息潜深思。
马迁纪秦事，德公初置祠。
后世著令典，赐告休百司。
曲学虽拘忌，消长自可推。
岁星东方出，隐迹游天墀。
诙谐动汉帝，割肉蒙酒卮。
再和
苏轼（宋代）

与君流落偶还朝，过眼纷纶七叶貂。
莫笑华颠飘彩胜，几人黄壤隔青霄。
行吟未许穷骚雅，坐啸犹能出教条。
记取明年江上郡，五更春枕梦春韶。
送范漕赴召八绝
洪咨夔（宋代）

红丝步障海棠开，底似西湖半树梅。
要试平生调鼎手，安排青子待公来。
幽居
郭祥正（宋代）

春晚堪行乐，幽居独闭门。忘形付诗酒，吾道委乾坤。

坏壁蜗涎乱，残经鼠迹翻。交游今已绝，孤坐欲何言。
送浔州郡司马刘康侯归中州 其二
释今无（明代）

世乱惜相送，惊心已及微。浔州无雁至，嵩岳有云飞。

客梦醒如醉，官符是竟非。交情无可赠，聊为典春衣。
木兰花令 咏六月玉兰
吴绮（清代）

芰翻风，梅送雨。几朵琼花惊带暑。沾晏粉，借荀香。

汗落九英原是露。

夏将徂，春向住。玉杯擎向瑶台处。云母幛，雪儿歌。

不数王家珠几树。
口占
吕岩（唐代）

非神亦非仙，非术亦非幻。天地有终穷，桑田几迁变。

身固非我有，财亦何足恋。曷不从吾游，骑鲸腾汗漫。
廖宪送牡丹用海棠韵复走笔戏和之
张栻（宋代）

绿叶满园风雨余，君家花事岭中无。
眼明见此复三叹，京洛名园忆上腴。
鹊桥仙（般涉调）
张先（宋代）

星桥火树，长安一夜，开遍红莲万蕊。绮罗能借月中春，风露细、天清似水。

重城闭月，青楼夸乐，人在银潢影里。画屏期约近收灯，归步急、双鸳欲起。
酷相思 旅况
宋荦（清代）

巷子条条看尽似。但尘影、连天起。笑弹指、光阴直个是。吃过了、樱桃矣。

插过了、荷花矣。剩有瓶中三日米。且自翻书史。问何不、归欤偏恋此。

还要看、萤光耳。还要听、蛩声耳。
晚潮
范成大（宋代）

东风吹雨晚潮生，叠鼓催船镜里行。
底事今年春涨小？去年曾与画桥平。
任氏鸣珰桥
文同（宋代）

清溪漱碧崖，衮衮寒声落。
子川爱溪声，架桥横绝壑。
山风撼松月，倚槛听喷薄。
遂号曰鸣珰，古人无此作。
寄题龙泉李氏万卷堂
周必大（宋代）

断简残编已可披，排签插架有馀师。
五三载籍多为贵，九百虞初小不遗。
润屋殊非阿堵物，传家自是宁馨儿。
老来铅椠心犹在，每忆雠书馆殿时。
晨登乐游原望终南积雪
皎然（唐代）

凌晨拥弊裘，径上古原头。
雪霁山疑近，天高思若浮。
琼峰埋积山，玉嶂掩飞流。
曜彩含朝日，摇光夺寸眸。
寒空标瑞色，爽气袭皇州。
清眺何人得，终当独再游。
题平心堂
彭仲刚（宋代）

一泓不盈寸，天地同其流。
微风相倾欹，浩浩怀山丘。
牛马已不辨，况能鉴微不。
我欲称物施，舍是将安求。
采莲花
冯彬（明代）

越江采莲女，绿袂红裙照江水。桂楫兰桡破晓烟，歌声宛转荷花里。

采莲七月莲成实，红英绿柄波澄碧。折花入手丝牵缠，脉脉柔情为花惜。

侬家住在横塘隈，日出采莲日暮归。祇恐霜落荷衣败，看见鸳鸯对对飞。
和闽人龚玉峰韵
何梦桂（宋代）

病鹤衰翎叹折伤，惟余芝草疗肠。
阵图死不忘鱼复，江舰生难候马当。
自分无帷埋畜狗，尚怜有肆返屠羊。
头颅老尽心犹在，夜半钧天梦太常。
圣无忧
欧阳修（宋代）

相别重相遇，恬如一梦须臾。尊前今日欢娱事，放盏旋成虚。

莫惜斗量珠玉，随他雪白髭须。人间长久身难得，斗在不如吾。
和傅寺丞竹隐之什 寒碧
陈宓（宋代）

仙翰洒壁间，风雨来天外。高词写爱景，妙趣几人会。

阶庭富桂枝，叶叶秋不坠。
题陈绣衣交山竹
徐庸（明代）

金粉吹香拂绣衣，都门南去彩鸾飞。君家只在长洲苑，带得云霄雨露归。
寄刘子大金吾
胡应麟（明代）

玉禁康侯宠，金吾上将荣。潜消三辅侠，坐偃百蛮兵。

夜月雕弓满，秋霄画戟明。共誇游猎暇，时入建安盟。
钱塘舟次忆友人张鉴溪即用杜子美《春日怀李白》韵兼袭其句
朱煌（清代）

家世明经术，高才早轶群。学能探列宿，试辄冠诸军。

滹水堤头草，之江岸上云。可能重捧袂，把酒更谈文。
望岳亭为王生作时其父戍云中 其三
边贡（明代）

岱宗西与太行临，岚翠霏微晓不分。底是灵州狄刺史，不看岩障只看云。
题神移仁寿塔
黄庭坚（宋代）

十二观音无正面，谁令塔户向东开。
定知四梵神通力，曾借六丁风雨推。
蝇说冰霜如梦寐，鷃闻钟鼓亦惊猜。
从今不信维摩诘，断取三千世界来。
辛卯岁应台湾电局总办之聘途次有感
荣永禄（清代）

遵海南行浙与闽，远游原是误清贫。一腔豪气依然在，未许浮名绊此身。
赋诗二首呈懒翁
白玉蟾（宋代）

懒翁老白结忘年，秋入淡烟疎雨天。
醉把黑甜圆个梦，时将草圣放些颠。
杖藜还尽溪山债，杯酌结交风月缘。
梭督青童驰讷椠，鳞烦紫吏馈雄篇。
金华都似一楪大，却貯两枚诗酒仙。
范忠贞公祠
鲍珍（清代）

当年闽海见传烽，犀兕空多弃甲重。大节并推颜鲁国，孤忠直继段司农。

碑题岘首留残碣，世握兵符踵旧封。应与睢阳同庙食，堂堂授命尽从容。
朝阳洞
敦诚（清代）

晓出城北门，遥上白云麓。健屐攀葛藤，绝顶穷远目。

隔涧响鸣泉，栖鹘叫古木。石径拾松花，坐煮山泉熟。

下山觅蹇驴，夕阳满空谷。
某皇恐上启伏承太师均佚之暇修真养浩日与造物者游谨成拙句上尘钧览
程俱（宋代）

碧海昆崙接绛台，故应春至自花开。丝毫不立元非静，梨枣潜花岂用栽。

种种初无心外法，绵绵时向定中回。却来重展调元手，会见华胥遍九垓。
寄卢式
项斯（唐代）

到处久南望，未知何日回。寄书频到海，得梦忽闻雷。

岭日当秋暗，蛮花近腊开。白身居瘴疠，谁不惜君才。
颂证道歌·证道歌
释印肃（宋代）

多劫曾为忍辱仙，未曾顿悟此心源。
遭人活剥如斯苦，学者当同救脑然。
宝鼎现（上元上江西刘枢密）
石孝友（宋代）

雪梅清瘦，月桂圆冷，天街新霁。想帝辇、三朝薄暮，催促烛龙开想雉。正拜舞、捧玉卮为寿，花满香铺凤髓。罄禹穴、胥涛万顷，春入南山声里。

鼎轴元老诗书帅。体宸衷、双奉亲意。勤色养、行春惜花，夜欢宴、瑶池衣彩戏。鼓淑气、遍湖山千里。惊破慳红涩翠。笑那个痴儿无赖。

打得金鱼坠地。休念太守当年，曾手把青藜照字。对珠帘云栋，收拾太平歌舞辍。庆母爱、小宽王事。余沥□肠，看不日、归步沙堤，又赞重华孝治。
连夕大寒示邻士二首 其二
李光（宋代）

纸帐蒲团度厄年，一庵聊可寄深禅。隔窗要听芭蕉雨，襆被须来对榻眠。
岳阳楼晚眺即事叠韵四首
高善濂（宋代）

危楼缥缈倚阑斜，无数残阳噪乱鸦。
过客扬帆冲雪浪，渔人举网出银花。
子声落纸间听奕，舌本留香为别茶。
巫峡潇湘恣极览，谁言远望当归家。
次潼关上都统相公（韩弘也）
韩愈（唐代）

暂辞堂印执兵权，尽管诸军破贼年。

冠盖相望催入相，待将功德格皇天。
送僧法印智因西上
贺铸（宋代）

千里长淮北，东风破雪寒。
此行休问路，蓦直到长安。
漱岩归示忆鉴湖诗次韵奉答兼订后约
杨晨（宋代）

谁言河广不容舠，草草归人未觉劳。恰值一湖秋水满，同看万丈月轮高。

先生亦自耽诗癖，今世何曾罢议曹。肯许重阳共登眺，莫嫌落叶受风饕。
游清凉寺
吴可（宋代）

延步石城坞，迢迢去兴长。
野田耕晚雪，寒树倚斜阳。
载酒追狂客，论才得漫郎。
无因遂高蹈，时复借山房。
花庵多牵牛清晨始开日出已瘁花虽甚美而不堪
司马光（宋代）

望远云凝岫，妆余黛散钿。
缥囊承晓露，翠盖拂秋烟。
向慕非葵比，凋零在槿先。
才供少顷玩，空废日高眠。
红荆
元稹（唐代）

庭中栽得红荆树，十月花开不待春。

直到孩提尽惊怪，一家同是北来人。
望江南·幽州九日
汪元量（宋代）

官舍悄，坐到月西斜。永夜角声悲自语，客心愁破正思家。南北各天涯。
肠断裂，搔首一长嗟。绮席象床寒玉枕，美人何处醉黄花。和泪捻琵琶。
闲园怀苏子
孟浩然（唐代）

林园虽少事，幽独自多违。向夕开帘坐，庭阴落景微。

鸟过烟树宿，萤傍水轩飞。感念同怀子，京华去不归。
东魏天平四年四面玉佛象诗为僧达受作
姚燮（清代）

帝身舍拂史所无，二法造孽安足辜？倘援太武作龟鉴，如何竟足台城芜？

靳家兄弟东魏产，太平丁巳始造躯。铭云七世保如意，下及存者祯祥俱。

高径周尺尺二寸，量三寸羡其侧隅。一十四象佛菩萨，光明古月澄眉须。

纠修于顶妙华髻，的皪在胸璎珞珠。牟尼多宝梵天相，端好不假银泥涂。

土花涩缩抹烟色，井泉碎剃苔痕枯。谁将鹦鹉画翎绿，赩赩渲上红粟肤。

新安城中五明寺，渐江遗墓梅花敷。西湖诗僧老行脚，来歇包担瞻浮屠。

铜龛香象秘尘滓，网纱四罥青蜘蛛。重为拂拭出晶采，若揭龙钵开明蝫。

昨还吴下持示我，六十三言文非诬。二千馀载几兵燹，此盟竟不金石渝。

永平以来溺西教，慈悲密咒颁鸿胪。太和建德迭惩禁，沙门馀党多伏诛。

李唐中叶复流布，咸通速祸真堪虞。其中造象万万亿，如风卷砾飘矣徂。

幸存顽质免澌灭，抚摩亦足资閒娱。谓宜皈戒勤供养，彼倖福者毋乃愚。

僧今自喜肖其肖，以印相印吾得吾。尘尘刹刹妙解脱，证逢于达真如如。

三乘无等等诸默，愿删偈辨防谲觚。幻相必挂大千睫，一弹指顷旸西晡。

楼台烟雨六朝寺，四百八十谁存乎？与僧往剥绿扇叶，腻堪饱腹名蹲鸱。

我还捕我水田蛤，僧如不信投尔锄。
长干寺用荆公韵
刘过（宋代）

萦纡一径试幽寻，花竹禅房未是深。
野水不波清欲冻，崇冈有竹翠成阴。
琵琶昵昵怨儿语，兰桂温温和水沈。
诗句欲追前辈后，谁呼粉黛污清吟。
浮云
罗隐（唐代）

溶溶曳曳自舒张，不向苍梧即帝乡。

莫道无心便无事，也曾愁杀楚襄王。
次韵东坡上元扈从三绝
秦观（宋代）

仗下番夷各一群，机泉如雨自缤纷。
细看香案旁边吏，却是茅家大小君。
和王倅见惠十篇 其十
曹勋（宋代）

潦倒固久矣，犹涉世网深。中经谤嫉人，屡欲魑魅寻。

赫然天日照，敢改藜藿心。
赋得嵇叔夜诗
庾肩吾（南北朝）

山林重明灭，风月临嚣尘。著书惟隐士，谈玄止谷神。

雁重翻伤性，蚕寒更养身。广陵馀故曲，山阳有旧邻。

俗俭宁妨患，才多反累身。寄言山吏部，无以助庖人。
节物
陆游（宋代）

节物犹关老病身，乡傩佛粥一年新。
檐间百舌还多事，探借园林十日春。
万州晓发放舟乘涨还寄蜀中亲朋
陈子昂（唐代）

空蒙岩（一作微）雨霁。
烂熳晓云归。
啸旅乘明发。
奔桡骛断矶。
苍芒林岫转。
络绎涨涛飞。
远岸孤烟出。
遥峰曙日微。
前瞻未能●【左目右旬】。
坐望已相依。
曲直（一作折）多（一作还）今古。
经过失是非。
还期方浩浩。
征思日●【左马右非】●【左马右非】。
寄谢千金子。
江海事多违。
又和前韵十首
廖行之（宋代）

劲气由来不可摧，年年偏向腊前开。
清芬肯为冰霜减，好在含章檐下栽。
五日
滕茂实（宋代）

节物惊心动远思，薰风又见浴兰时。空寻好句书纨扇，无复佳人系綵丝。

酒注菖蒲唯欲醉，筒包菰黍不胜悲。明年此日当何处，风里孤蓬自不知。
云安下岩二首
冯时行（宋代）

曩游成断梦，再至是陈人。
揽影追前迹，寻诗指旧尘。
孤松难破冻，细草易生春。
晴日江天好，凭栏愁更新。
木兰花慢
朱敦儒（宋代）

折芙蓉弄水，动玉佩、起秋风。正柳外闲云，溪头淡月，映带疏钟。柳间厌谪堕久，恨霓旌未返碧楼空。且与时柳度日，自怜怀抱谁同。

当时种玉五云东。露冷夜耕龙。念瑞草成畦，琼蔬未采，尘染衰容。谁知素心未已，望清都绛阙有无中。寂寞归来隐几，梦听帝乐冲融。
又用前韵送僧
释慧空（宋代）

空王子，出空门，敏於选佛讷於言。
老少同科无异学，尽倾阿耨言词源。
龙虎榜，辉乾坤，一字元无言麼分。
汝见是汝为第一，我见是我言状元。
有惊群，有独脱，可中丹桂和根技。
把言枯柴灶里烧，谁能更著空王褐。
只如剑，成家活，不犯锋芒有生杀。
莫似章分句解徒，望却龙门头卉卉。
织鸟
张何（唐代）

季春三月里，戴胜下桑来。映日华冠动，迎风绣羽开。

候惊蚕事晚，织向女工裁。旅宿依花定，轻飞绕树回。

欲过高阁柳，更拂小庭梅。所寄一枝在，宁忧弋者猜。
偈六十九首
释道宁（宋代）

纵横问答有来由，缘木求鱼卒未休。
若妙旨寻知见会，还同拨火觅浮沤。
诸佛子，著眼看。
严霜晚露，彻骨清寒。
匝地普天，通同实际。
休问得皮得髓，徒夸见浅见深。
从来一道恩冤，何以自家退屈。
山僧对此，忍俊不禁。
閒引少林无孔笛，为君吹起小阳春。
满眼觑不见，满耳听不闻。
一堂风冷淡，千古意分明。
题杏花翠羽
舒岳祥（宋代）

物色春来多入画，赵昌片幅落吾家。
翠禽欲起还林去，可是多情为杏花。
偈六十三首
释道宁（宋代）

大道无私，遇缘展缩。
年年四月，今朝普请，
方来禁足。寒山亸袖舞三台，
拾得横琴弹一曲。一二三，
四五六。夏雨布长空，
清声发幽谷。直饶不堕宫商，
也是强生节目。争如野外农夫，
击壤高歌鼓腹，不学禅律威仪，
免见蜡人随逐。丹凤不栖无影树，
直透烟霄意自殊。
和东川杨慕巢尚书府中独坐，感戚在怀，见寄
白居易（唐代）

我是知君者，君今意若何。穷通时不定，苦乐事相和。
东蜀欢殊渥，西江叹逝波。只缘荣贵极，翻使感伤多。
行断风惊雁，年侵日下坡。
[慕巢及杨九、杨十前年来，兄弟三人，各在一处。]
片心休惨戚，双鬓已蹉跎。
紫绶黄金印，青幢白玉珂。老将荣补贴，愁用道销磨。
外府饶杯酒，中堂有绮罗。应须引满饮，何不放狂歌。
锦水通巴峡，香山对洛河。将军驰铁马，少傅步铜驼。
深契怜松竹，高情忆薜萝。悬车年甚远，未敢故相过。
元夕八首
陈世崇（宋代）

风飘蹀躞步摇轻，相唤相呼去看灯。
笑整玉梅藏素手，香肩三角卸吴绫。
鸣玉亭筹笔之南
文同（宋代）

层崖高百尺，亭即层崖下。
飞泉若环佩，万缕当檐泻。
坐可脱赤热，听宜彻清夜。
亭前树肤剥，为系行人马。
柳塘
石林瑛公（明代）

千树垂丝两岸烟，绿波春雨白鸥天。
江乡不近章台路，留得长条系钓船。
曾内相以绝句诗还予诗卷和其韵五首 其三
洪刍（宋代）

紫微光燄垂星斗，内相词华丽蜀罗。愿乞金丹换凡骨，坐令文物压元和。
题邸间壁
郑会（宋代）

酴蘼香梦怯春寒，
翠掩重门燕子闲。
敲断玉钗红烛冷，
计程应说到常山。
奉复鲁斋先生上蔡书院图诗二首
金履祥（宋代）

生平杖履未东湖，喜自师门见画图。
堤贯横桥分半水，规方盈尺已全模。
衣冠上蔡存遗绪。弦诵濂溪可合符。
此地先生开道脉，尚迟从往我非夫。
五月四日与同僚南楼观竞渡因成小诗四首明日同行可元章登楼又成五首 其五
王十朋（宋代）

黍遇今朝尽生角，艾从何处忽为神。荷香十里一钩月，定有扁舟归去人。
时勉学士升国子祭酒奉赠 其二
杨士奇（明代）

拜命彤廷日，龙墀瑞雪飞。缙绅瞻有喜，寮采念相违。

时雨司成馆，天香学士衣。斯文千载运，吾道有光辉。
闰月之腊诏赐银合腊药三首 其一
岳珂（宋代）

驿使锦连乾，传宣下九天。缄题瞻赐玺，走送听鸣鞭。

意溢兼金外，恩从玉陛前。更怜戍边客，一骑入秦川。
昌甫以诗谢履常见过因和韵
韩淲（宋代）

万事新传灯落烬，底许深长并浅近。山空岁暮风雪振，纵得过从浑莫省。

符铜节荡元整整，东上西来晨复暝。章泉之居尽虚静，世既相忘心孰竞。

失喜故人来问讯，且拥寒炉话吾胜。留连鸡黍夜初定，清旦重言意无尽。

意无尽矣我何知，叹者叹而哂者哂。
青玉案 杨花
史惟圆（清代）

杨花不绾春光住。任飘泊东西去。吹度园林千万树。

穿帘透幕，窥窗拂槛，渺渺迷归路。

河边桥畔应无数。化作浮萍向何处。无奈啼鹃声正苦。

风化娇困，烟丝醉软，都付黄昏雨。
资政少保章简公挽词
杨杰（宋代）

中道立不倚，大哉王者言。文章曾润色，功业在调元。

衮绣光闾里，图书遗子孙。悲风起吴国，千载凤凰原。
满庭芳 其三
李刚己（清代）

世界浮沤，英雄过鸟，沧桑不到空门。薰天事业，那值水盈樽。

蝼蚁侯王等耳，只赢得、恩怨纷纷。君不见，丰碑员碣，历历白杨村。

招魂。休更论，蚁宫豪贵，蜗角崩分。任茫茫大地，一粒无存。

却看普施法水，洗千番、浩劫余痕。且莫问，名山片语，尘世几朝昏。
漳州白莲僧宗要见遗纸扇每扇各书一首
蔡襄（宋代）

山僧遗我白纸扇，入手轻快清风多。
物无大小贵适用，何必吴绫与蜀罗。
某与鲜于绰元勋共约同习制科
李廌（宋代）

赵括痴儿漫喜兵，他年自料困长平。
将军各有万人敌，下士难先二子鸣。
卢骆杨王何足算，江黄六蓼岂劳征。
英雄少贬虽惭愧，且徇区区月旦评。
莆田杂诗二十首 其十六
刘弇（宋代）

功名惭鹗瞬，龟组困鸠佻。元结郎终漫，刘安隐孰招。

客尘关簿领，生计负渔樵。赖足尊中物，时将块磊浇。
和野人殷潜之题筹笔驿十四韵
杜牧（唐代）

三吴裂婺女，九锡狱孤儿。霸主业未半，本朝心是谁。

永安宫受诏，筹笔驿沉思。画地乾坤在，濡毫胜负知。

艰难同草创，得失计毫厘。寂默经千虑，分明浑一期。

川流萦智思，山耸助扶持。慷慨匡时略，从容问罪师。

褒中秋鼓角，渭曲晚旌旗。仗义悬无敌，鸣攻故有辞。

若非天夺去，岂复虑能支。子夜星才落，鸿毛鼎便移。

邮亭世自换，白日事长垂。何处躬耕者，犹题殄瘁诗。
渔家傲 其十 青墩月令，和欧阳公鼓子词
董元恺（清代）

八月风高珠露冷。蓼红芦白装秋景。皓魄一轮明似镜。

波光映。空庭万顷琉璃净。

老桂吹香芳满径。樛枝密叶晴云瞑。夜永乱飘金粟影。

幽梦醒。人间亦有清虚境。
丁未归舟会昌写怀
张天赋（明代）

会昌城外山苍苍，会昌城下水汪汪。天风送我东归航，潇然图书何物长。

收拾清风做一囊，收拾明月做一箱。风月满载归叶冈，白云堆里閒徜徉。

有时披风风味香，有时抹月月色光。有时频酌酒无量，有时狂吹笛无腔。

有时狂歌彻穹苍，有时把笔挥毫芒。寒制芰荷为衣裳，饥采紫芝为口粮。

渴饮月窟为神浆，倦来高枕卧北窗。梦魂不入利名场，怡然亦敢誇羲皇。

芒鞋信步无颠僵，看饱花红柳绿庄。百年乘云还帝乡，风清月白终茫茫。
大雪
孔武仲（宋代）

穷年阙雨谩悲歌，喜见凌晨雪意多。
天上乱花初剪玉，楼头密意已翻波。
轮蹄著路织尘断，庭宇无风凛气和。
寄语云师勤覆护，莫令光景漏银河。
永安寺遇父老
罗巩（宋代）

复水横山清且长，弦歌亹亹过黉堂。相迎父老争冠带，自是泾川礼义乡。
拟古 其十三
张九成（宋代）

夜月冷如冰，朝霞灿成绮。借问孰为之，大化自然尔。

斲月为酒壶，裁霞为寝被。酣眠九天上，此意谁能解。

要与同心人，情话当及此。
颂古四首
释鼎需（宋代）

池阳面壁许谁知，万古孤峰对落晖。
才见攒眉便回去，早知不是丈夫儿。
己卯十月一日至燕越五日罹狴犴有感而赋
文天祥（宋代）

久矣忘荣辱，今兹一死生。
理明心自裕，神定气还清。
欲了男儿事，几无妻子情。
出门天宇阔，一笑暮云横。
次韵欲游西湖阻雨
陈渊（宋代）

去年赏西湖，薄暑扳跻难。同游幸胜士，酒沃衣巾斑。

今岁来钱幸，腊雨扁舟寒。友朋适四集，局蹙樊笼间。

此生分林泉，造物犹余悭。未为登岳祷，且作访戴还。

无私本天理，敢怨阴云顽。向来旱蝗恶，征赋亦未宽。

宁令风作雪，要看麦堆山。
哭富嘉谟
吴少微（唐代）

吾友适不死，於戏社稷臣。直禄非造利，长怀大庇人。

乃通承明籍，遘此敦牂春。药厉其可畏，皇穹故匪仁。

畴昔与夫子，孰云异天伦。同病一相失，茫茫不重陈。

子之文章在，其殆尼父新。鼓兴斡河岳，贞词毒鬼神。

可悲不可朽，车輤没荒榛。圣主贤为宝，吁兹大国贫。
谩成三首
阮阅（宋代）

蓬池旧草绿茸茸，爱酒清谈隐者风。
纵似步兵成底事，啸台依旧夕阳中。
寄送疑长老
释重顯（宋代）

德不孤兮必有邻，四明留住是因循。
如今高步钱塘境，只许灵山箇老人。
题友人山居
戴叔伦（唐代）

四郭青山处处同，客怀无计答秋风。

数家茅屋清溪上，千树蝉声落日中。
题朱给事所藏马牛二图 其二
杨士奇（明代）

宛宛柳丝柔，绵绵芳草绿。三月耕犁閒，春田雨新足。

纷纷陌上骤青骢，独占溪南坐黄犊。
游白云山次韵二首 其二
刘跂（宋代）

数子读书浑欲狂，深山纵汝共徜徉。千钧脚力有底健，万丈心情如许长。

对景吟哦亦有意，逢人笑傲若无旁。幽花细草何足赏，岁岁天边仙桂芳。
买隐
陈辉（宋代）

买隐山村迹已深，轩车过客莫相寻。清泉白石通幽趣，野鹤溪鸥达素心。

看罢晴云峰有色，钓馀寒月水成阴。许由原有高风在，未辍箕山得意吟。
登煎茶岭绝顶云中遇雨 其二
张问陶（清代）

客路绕鸿濛，真疑帝座通。乱云皆足下，急雨自空中。

古戍龙烟黑，蛮花傍岭红。黄牛何处驿，翻恨不途穷。
次韵尧明如皋道中五首 其五
吕本中（宋代）

侯喜学诗新有声，坐中忽遇老弥明。故知麦饭与藜藿，不识虞卿醒酒鲭。
长江道中
吕陶（宋代）

春昼长江道，行人倦阻长。山花杂红白，垄麦半青黄。

滩外邮亭出，松间县舍藏。簿书聊寓目，回辔已斜阳。
自城徒回乡间旧居寄伦白山同年
王渐逵（明代）

五月空山熟荔枝，两年经暑寄岩扉。石渠天远梦不到，藤枕林深客亦稀。

卖宅拚耕桑梓里，卧锄真咏太平时。想应山禁馀清暇，亦对薰风忆旧知。
法曲献仙音 寿杨给事母七十
夏言（明代）

篱菊苞金，井梧鸣玉，江影静涵新雁。暑退高楼，凉生广榭，画阁新开清宴。

共报道、宝婺星，中夜光璀璨。天南现。太安人、鹤发朱颜。

酌春酒、绕膝孙曾欢恋。七十生辰，见青琐、贤郎贵显。

丹桂五枝，比燕山、未应多羡。挥玉堂彩笔，赋得仙音遥献。
送谦上人回建州三首 其一
吕本中（宋代）

子来不惮千里远，我病可无终岁忧。相见匆匆又相别，主人无恨客无求。
丹桂再开对酒
曹勋（宋代）

丹桂何堪急雨催，清香不肯逐蒿莱。
却庆念我轻年待，借得余霞为再开。
偈颂二百零五首 其一三四
释正觉（宋代）

不问维摩经，看底甚么经，大千卷出破尘情。水中盐味，色里胶青，机前有路妙难名。

才形言像迢然去，又是泥团换眼睛。
废寺闲居寄怀一二罢举知己（一作省归郎）
李洞（唐代）

病居废庙冷吟烟，无力争飞类病蝉。槐省老郎蒙主弃，

月陂孤客望谁怜。税房兼得调猿石，租地仍分浴鹤泉。

处世堪惊又堪愧，一坡山色不论钱。
四月二十四日雨中分酒饷山友
舒岳祥（宋代）

欲言林下趣，思共涧边行。
细雨枇杷熟，空江杜若生。
离居非远道，向夕自含情。
偶此开松酒，分将一榼倾。
南窗偶书
方岳（宋代）

西风忽凄厉，皎月流素光。
客从何方来，兰佩芙蓉裳。
挥琴发哀弹，夜寂山苍苍。
可人者麹生，挽我无何乡。
醉中眇万物，拄颊歌沧浪。
用清秋鹤发翁韵赋小书招洁堂
马廷鸾（宋代）

幽居抱孤明，怀古思旧京。
渴望宝连山，老桂不胜清。
清远舟中
释古义（明代）

十载荷衣多远游，孤城薄暮自维舟。烟飞水面全笼树，月落潭心不碍流。

坐久空闻风撼石，更阑无语被蒙头。个中消息如何会，鸥鸟忘机最好俦。
和喻明仲题纯粹大师虚一轩诗
韦骧（宋代）

闻说琳公最佳处，榜题虚一一轩清。逍遥羽客真高隐，旷达星郎肯谩名。

琴挂无弦藏至乐，炉存微火锁长生。未能投步资閒适，聊和新诗托寄声。
斑竹夫人
黄庚（元代）

汗青书墨沁肌凉，李卫曾携近竹床。
眼孔盈盈看熟客，泪痕竹竹泣秋房。
湘纹冷淡宜湘簟，玉体玲珑称玉郎。
秦虢流封无梦到，傍人空以睡为乡。
奉和御製天书道场观神雀
夏竦（宋代）

斋明尊宝籙，祇肃建真场。
上帝灵心顯，中宵瑞羽彰。
入丰惭美应，上雍喜嘉祥。
彩仗留轻迹，彤霞混葆章。
乍衡香馥郁，高映缭荧煌。
云汉敷宸唱，繁禧浃万方。
喜柘坡至
汪孟鋗（清代）

日日西山翠扫空，岂知我友在山中。人言河汉宜清浅，秋近重阳未雨风。

何代石经刊不朽，一时芒屦悔难同。退寻自是关胸次，无碍京尘拨面红。
送丘宗卿帅蜀
陈傅良（宋代）

尝陪诸老后，亦与晚进游。
有能一夕话，可洗万古愁。
昔君尚青衫，今我已白头。
阙下何匆匆，蜀江正悠悠。
一请工治庖，再请拙操舟。
大麦谣
朱朴（明代）

谷中之粗惟大麦，老农岁饥如玉粒。何意天将绝人食，十亩不玉收一石。

陈红无钱充贵籴，三日不饭无气力。母妻嗷嗷儿女泣，旱苗不雨生蟊螣。

君不见城中官长不忧耕不忧织，日日公堂命筵席。

肉羹鱼脯嗔，变色怒把里翁鞭。
八声甘州（丙寅中秋对月）
向子諲（宋代）

扫长空、万里静无云，飞镜上天东。欲骑鲸与问，一株丹桂，几度秋风。取水珠宫贝阙，聊为洗尘容。莫放素娥去，清影方中。

玄魄犹余半璧，便笙篁万籁，尊俎千峰。况十分端正，更鼓舞衰翁。恨人生、时乎不再，未转头、欢事已沈空。多酌我，岁华好处，浩意无穷。
园中杂书四首 其四
陆游（宋代）

残花委地笋掀泥，香椀诗囊到处携。幽梦欲成谁唤觉，半窗斜日鹧鸪啼。
出游五首 其四
陆游（宋代）

霜气萧条木叶黄，佳时病起意差强。云烟古寺闻僧梵，灯火长桥见戏场。

一枕清风幽梦断，数匙旅饭野蔬香。道边莫笑衰残甚，独往山林兴未央。
畏风足不出户者数日矣，次儿自适园回，携到红梅两枝，怅然有感，插瓶赋之庚午
夏炜如（清代）

花纵关情奈老何，强吟新句儗东坡。颜頩似恨寒为祟，颊晕浑忘酒是魔。

儒行朴诚青眼少，客谈忼慨赤心多。狂风乍起须分付，莫遣春池皱作波。
山园小梅二首
林逋（宋代）

众芳摇落独暄妍，占尽风情向小园。
疏影横斜水清浅，暗香浮动月黄昏。
霜禽欲下先偷眼，粉蝶如知合断魂。
幸有微吟可相狎，不须檀板共金樽。

剪绡零碎点酥乾，向背稀稠画亦难。
日薄从甘春至晚，霜深应怯夜来寒。
澄鲜只共邻僧惜，冷落犹嫌俗客看。
忆着江南旧行路，酒旗斜拂堕吟鞍。
同安官舍夜作二首 其一
朱熹（宋代）

官署夜方寂，幽林生月初。闲居秋意远，花香寒露濡。

故国异时节，欲归怀简书。聊从西轩卧，尘思一萧疏。
偈颂一百一十七首
释绍昙（宋代）

昨宵送旧，今日迎新。
迎新送旧，费尽精神。
新旧两头忘记了，始知今日是元正。
不用借婆衫子拜，今年人是去年人。
外舅杜寺丞永城守水作诗寄呈
晁补之（宋代）

雪消冰动看通津，草长江南岸岸春。
莫唱龙舟五更曲，扬州杨柳解愁人。
颂古九首 其二
释善悟（宋代）

祖师远远没东土，面壁少林坐九年。二祖传心亲得髓，算来早是已轮先。
赠馀杭唐异处士
范仲淹（宋代）

名动公卿四十秋，相逢仍作旅人游。
青山欲买难开口，白发思归易满头。
厌入市廛如海燕，可堪云水属江鸥。
故乡知己方都督，千树春浓种橘休。
与弟观侄津哭伯求弟道茅山泊东林寺坐雨
陈著（宋代）

西来本自趁晴天，雨卧东林日似年。
百念已成沈水石，一行真坐逆滩船。
何妨华鄂添诗集，暂与闍黎结饭缘。
决意明朝向东去，山堂未到已潸然。
荆卿失匕歌
杨维桢（元代）

风潇潇，水灂灂，马嘶燕都夜生角。壮士悲，刀拔削。

徐娘匕，尺八铦，函中目光射匕尖。先王地下汗如雨，匕机一失中铜柱。

后客不来可奈何，十三小儿面如土。击筑复击筑，壮士渐离重矐目。

仓君仓君亦何为，博浪沙走千金椎。君不见镐池君，璧在水，龙腥忽逐鱼风起。

于乎刺客死，君王不用买侠才，留取千金买方士。
题新辟梅厅二窗
郑孝胥（清代）

平生纵眼殊有力，超海穿山随所击。目光注射遂无坚，何物相遮笑墙壁。

去年连城千万峰，溃围为我皆辟易。龙州荡荡势稍平，倚遍危楼终不适。

西厅双窗聊一放，百里云烟收咫尺。祇今边帅用诗人，端遣书生来岸帻。

欲凭秀句洗瘴疠，复恃丰年抛剑戟。种梅幽事春后情，养鸭閒塘雨馀碧。

沈吟远意当语谁，的的飞鸿黯将夕。
献元载
书生（唐代）

城东城西旧居处，城里飞花乱如絮。

海燕衔泥欲下来，屋里无人却飞去。
晚菊
韩愈（唐代）

少年饮酒时，踊跃见菊花。今来不复饮，每见恒咨嗟。

伫立摘满手，行行把归家。此时无与语，弃置奈悲何。
从征古州蛮回途纪驿二十三首 其十 清浪
管讷（明代）

天设非常险，舟航岂易过。大风掀逆浪，暗石起盘涡。

行路难如此，垂堂意若何。榜人殊可怪，不住唱蛮歌。
喜收知旧书复畏答书二绝 其二
范成大（宋代）

强裁尺素答相思，两目眵昏腕力疲。牵率老夫令至此，门前犹说报书迟。
西堰
徐枋（明代）

风景百年归胜地，淹留一向到花源。
桥连浦港蒹葭水，山入田原烟雨村。
亦有疏钟来翠霭，每看孤月动黄昏。
此时身世双愁绝，且共渔樵尽酒尊。
题龙兴寺澹师房
韩翃（唐代）

双林彼上人，诗兴转相亲。竹里经声晚，门前山色春。

卷帘苔点净，下箸药苗新。记取无生理，归来问此身。
野兴
陆游（宋代）

早见高皇宇宙新，耄年犹作太平民。
虚名仅可欺横目，戆论曾经犯逆鳞。
原野暮云低欲雨，陂湖秋水浩无津。
萧条生计君无笑，一钵藜羹敌八珍。
气出唱
曹操（两汉）

驾六龙，乘风而行。
行四海，路下之八邦。
历登高山临溪谷，乘云而行。
行四海外，东到泰山。
仙人玉女，下来翱游。
骖驾六龙饮玉浆。
河水尽，不东流。
解愁腹，饮玉浆。
奉持行，东到蓬莱山，上至天之门。
玉阙下，引见得入，
赤松相对，四面顾望，视正焜煌。
开玉心正兴，其气百道至。
传告无穷闭其口，但当爱气寿万年。
东到海，与天连。
神仙之道，出窈入冥，常当专之。
心恬澹，无所愒。
欲闭门坐自守，天与期气。
愿得神之人，乘驾云车，
骖驾白鹿，上到天之门，来赐神之药。
跪受之，敬神齐。
当如此，道自来。
寿安宣相
吴泳（宋代）

皛然老子本冲夷，起为苍生护北陲。
边吏皆能问司马，市人曾北识安期。
拊摩鲐背应耆艾，舒卷龙韬自崛奇。
九老图中张白后，合添同甲一篇诗。
同裴起居厉侍御放朝游曲江
姚合（唐代）

暑月放朝频，青槐路绝尘。雨晴江色出，风动草香新。

独立分幽岛，同行得静人。此欢宜稍滞，此去与谁亲。
早行五首
吴芾（宋代）

跋涉州涂仅八旬，今朝才得次安仁。
更须五日为行客，方得开藩见吏民。
宿云际寺许顺之将别以诗求教次韵
朱熹（宋代）

薄暮投花县，联车入翠微。长林生缺月，永夜照寒扉。

情话欣无斁，离怀怅有违。勉哉彊毅力，千里要同归。
破虏凯歌二十四首
周麟之（宋代）

昨从北邙山下过，旋移狼纛驻鸡笼。
此身已是邻尸冢，又欲飞投鼎鑊中。
汉宫春·会稽蓬莱阁观雨
辛弃疾（宋代）

秦望山头，看乱云急雨，倒立江湖。不知云者为雨，雨者云乎？长空万里，被西风变灭须臾。回首听月明天籁，人间万窍号呼。
谁向若耶溪上，倩美人西去，麋鹿姑苏？至今故国人望，一舸归欤。岁云暮矣，问何不鼓瑟吹竽？君不见王亭谢馆，冷烟寒树啼乌！
枸杞
苏过（宋代）

春槃撷新芽，秋篚得红实。霜根酿我醪，色味两奇绝。

老人鬓已丝，处子何由得。早佩斯人言，百岁真瞬息。

今我幸未衰，妙药况咫尺。食前得珍蔬，新酿扫故疾。

瘴海风土恶，地气侵腰膝。玄鬓或伛偻，襁褓颜已墨。

西河安可冀，北归愿如昔。区区摘苍耳，粗陋非所敌。
孔毅父封君挽词二首
苏辙（宋代）

交契良人厚，家风季妇贤。
诗书中有助，苹藻岁无愆。
象服期他中，恩封属此年。
神伤自不觉，吊客问潸然。
别中笑言重，归来药饵忧。
钟歌掩不试，贝叶乱谁收。
恨极囊封在，情多垄木稠。
埋文应自作，一一记徽猷。
昨日晚归戏成四绝呈子之兼烦转示进道丈 其四
吕本中（宋代）

晁卿白发风流在，肯伴香车作夜遨。借问典衣充戏责，何如沽酒唤吾曹。
枫桥夜泊
孙华孙（元代）

画船夜泊寒山寺，不信江枫有客愁。
二八蛾眉双凤吹，满天明月按凉州。
枕上有感二首
赵蕃（宋代）

霜月有余照，风灯无停光。
客梦一何短，乡关一何长。
拊身念艰虞，失足增彷徨。
平明揽清镜，鬓发应成苍。
中秋夜不见月二首
宋祁（宋代）

万里重阴晦玉轮，兔孤蟾远托霄垠。
世间未必皆同恨，亦有居心不净人。
题日暮倚修竹图
汪藻（宋代）

藁砧何在复凋年，兴在孤鸿落照边。遮莫春光无处著，只蒋修竹共婵娟。
偈二首 其二
释嗣宗（宋代）

少林坐，庾岭行，书偈传衣成战争。庾岭行，少林坐，得髓安心成话堕。

两家公案未曾圆，后代儿孙作殃祸。这殃祸，可煞大，天下衲僧透不过。
玉蹄驹
杨维桢（元代）

银脑玉蹄驹，金鞭问妾家。
窗开桃叶渡，小艇在荷花。
司徒陈公挽词二首
梅尧臣（宋代）

公在中书日，朝廷百事崇。
王官多不喜，天子以为忠。
富贵人间少，恩荣殁更降。
若非笳鼓咽，寂寞奈秋风。
次韵季共再赋
周紫芝（宋代）

寒深方闭门，雪重忽满屋。谁能起僵卧，赖此阳春曲。

曲高虽和寡，喜甚得所欲。心知夜光珠，大胜煖花玉。

歌君窈窕词，侑我荔枝绿。颇疑蜗牛庐，忽作驼裘燠。

穷儿偶作富，贫固不待逐。我老况才尽，文字羞二陆。

上水船苦迟，脱手弹惊速。寒如猬张毛，痴类乌栖木。

儿时弄笔手，老欲袖间缩。打窗听悉窣，坐睡便清熟。

瞑想西湖雪，已没孤山麓。那知公是时，洗钵饭僧粥。

灞桥风雪驴，并酌不相属。政如冠上貂，难使狗尾续。

病骨尚畏寒，少待吹嶰竹。春山走倭迟，呼客慰穷独。

新游亦不恶，旧观疑可复。欢知当有馀，饮岂叹不足。

述作付陶谢，囊囊归自束。相从笑痴儿，日暮方生局。
次韵范景文莺字早字二首
方回（元代）

醉眼无国色，醉耳无霆声。
醉卧亦无梦，一醉泯七情。
宿醉魂死矣，谁欤奠孔楹。
酒醒魂忽还，里巷无不惊。
决定一锸埋，绝胜五鼎烹。
诗人张公子，中年捐燕莺。
独肯从我辈，共醉争筹觥。
果能再一醉，勿爽游金明。
本真法师祈雨有感兼美武宗理
蓝仁（明代）

高士西山有异书，流传况是壁中馀。蛟龙悉听仙官令，雷电能教旱魃除。

岁稔便当期鼓腹，政成端欲赋随车。衰年病骨浑无赖，一夜清凉入草庐。
赠别
郑谷（唐代）

南游曾共游，相别倍相留。行色回灯晓，离声满竹秋。

稳眠彭蠡浪，好醉岳阳楼。明日逢佳景，为君成白头。
严一飞惠余一唯图书赞其上甚佳石更名忠恕图
李石（宋代）

善水沃沸焦，善药调瞑眩。
吾岂斯人徒，屏开慈母面。
丹青解人斯，二字出素练。
孝哉耘瓜子，伤根岂所愿。
升堂致一唯，出门成两见。
遂令李老书，不和韩非传。
吾家桃李园，力行未敢倦。
明知政事拙，稍觉言语贱。
四科定谁先，袖手水入砚。
会请无言师，宽处著方便。
卯酒
宋九嘉（金朝）

腊蚁初浮社瓮篘，宿酲正渴卯时投。醉乡兀兀陶陶里，底事形骸底事愁。
句
欧阳鈇（宋代）

梦回千里外，灯转一窗深。
暇日
陆游（宋代）

身健官闲荷主恩，萧然不异在家园。
一池新墨生吟思，半篆残香入梦魂。
旧友无书知独冷，小儿有命会孤骞。
藜羹麤足余何事，钟动三茅又歛昏。
席上歌
佚名（唐代）

洞府深沈春日长，山花无主自芬芳。

凭阑寂寂看明月，欲种桃花待阮郎。
烟林晓望二首
杨万里（宋代）

也没炊烟也没云，日光烘起楚山气。
却将重碧施轻素，不见天工一笔痕。
赠康叟
白居易（唐代）

八十秦翁老不归，南宾太守乞寒衣。

再三怜汝非他意，天宝遗民见渐稀。
乾上人以铁如意遗余作歌答之
黎民表（明代）

吾闻壮夫一吷昆吾折，大半精光犹未灭。鍊为如意坚且强，镂作盘螭颇殊绝。

宛若寒空千丈电，泠如阴山太古雪。何年却入高僧手，魍魉见之应却走。

有时举向莲花座，人天万众俱回首。羡师根尘久已除，身外尤物徒区区。

知予颇解鸿都学，相招为署阿兰居。空中一掷偶称意，倒匣不吝牟尼珠。

尘昏幸借指授力，揽结愿与行藏俱。用之可代巨鳌足，小试肯碎珊瑚株。

吁嗟人生电露真须臾，满堂金玉非良图。坏衣瓦铁堪为供，绮障转觉羞吾徒。
题赵继孙拙斋
方回（元代）

曾颜得圣传，何谓鲁与愚。
外察若不足，内朗实有余。
择树鹊巢高，罥虫蛛网虚。
曲士挟小智，岂不雄里闾。
之子息机心，抱瓮灌园蔬。
晚食足当肉，贲趾宁舍车。
九卿彼四至，恶名垂简书。
天孙夜乞灵，悔不伾文疏。
众人笑我拙，囊萤披蠹鱼。
我亦笑尔巧，技止黔之驴。
送公择入浙
赵蕃（宋代）

日者君过我，今焉我辞君。
楚荆易得秋，霜霰行在辰。
我车甫来归，君骑已在门。
喜我更安健，劳言再三陈。
已焉忽谓我，我行不逡巡。
问君何因尔，欲语声辄吞。
我自解君意，操袂增酸辛。
男儿志四方，怀安实败名。
不见折胁雎，慷慨西入秦。
君行其有合，宿愤当一伸。
造物固甚巧，颇解戏弄人。
愿君稍安之，无为自伤神。
诸孙君好交，送君必以文。
可慰别后览，何忧去装贫。
好事近·送春
蔡幼学（宋代）

日日惜春残，春去更无明日。拟把醉同春住，又醒来岑寂。
明年不怕不逢春，娇春怕无力。待向灯前休睡，与留连今夕。
送京运使赴召二首 其二
赵蕃（宋代）

一官不恨落羁縻，正谓边头狱讼稀。但有胶胶还扰扰，略无是是与非非。

诗书旧学浑忘却，梦寐衡祠放得归。邂逅两台俱趣召，莼鲈于此合知几。
烛影摇红
胡斗南（宋代）

回首风尘，十年潦倒文章命。黄金挥尽但空囊，侠气消磨尽。

只金日来瘦甚。苦支持、诗愁酒病。听蛩月地，招蝶花天，都无情兴。

名利场中，故山多少终南径。苍天不惯杜夤缘，也任人奔竞。

但把脚根立定。看纷纷、作何究竟。暮云深处，一抹斜阳，数声清磬。
中书壁画山水
李林甫（唐代）

八载忝司存。
题终慕卷为安福王良辅翰臣
湛若水（明代）

阅空终慕卷，掩卷一沈吟。我有终身念，卷之无处寻。
严滩怀古
沈清臣（宋代）

桐庐之山屹如址，桐江之水清见底。
间关万里却归来，依旧此山如此水。
子陵一节寿汉脉，名与高山俱不死。
惜无陋巷为邦学，礼乐不闻古人耳。
丁卯中秋
王锡（南北朝）

去岁中秋节，灯前病剧身。黄昏正风雨，白首独酸辛。

此日全微命，高堂失老亲。不如垂死处，尚见倚闾人。
制干判院初度载临谨以梅起兴赋三绝句为斯文
度正（宋代）

傅岩人起应旁招，道德光明相业高。
试问当年调鼎事，非梨非粟不能桃。
乞假归里留别都门诸同人 其一
陈倬（清代）

回头通籍廿年多，揽镜惊看鬓渐皤。寥落晨星同辈少，团圞明月好时过。

功名蹭蹬鲇缘竹，富贵虚无蚁梦柯。坐对茶烟轻飏处，萧然禅榻病维摩。
晦日游大理韦卿城南别业四声依次用各六韵 其四
王维（唐代）

高馆临澄陂，旷然荡心目。淡荡动云天，玲珑映墟曲。

鹊巢结空林，雉雊响幽谷。应接无闲暇，徘徊以踯躅。

纡组上春堤，侧弁倚乔木。弦望忽已晦，后期洲应绿。
过青墩将游青山庄为雨所阻 其三
庄德芬（清代）

长天暝色近黄昏，远树低迷认水村。欸乃声中吟未稳，轻桡如箭过青墩。
明月满庭树招马道士
朱涣（唐代）

明月满庭树，与子步清影。
参横北斗低，共此良夜永。
一从明月缺，子即与我别。
两浆泛西江，摇荡万顷雪。
明月今复圆，子行阿那边。
爱而不可见，望望空凄然。
愿子理归舟，复向长安道。
快来我庭前，趁此明月好。
和
钱协（宋代）

天禄图书府，芸签岁曝频。翻经穷藏室，赐会集儒绅。

顾陆高标好，钟王妙入神。司无椠俗吏，来预石渠宾。
过高仲子思齐园中宴坐
湛若水（明代）

澄心万泉渊，因过仲子园。时方尚桔槔，抱瓮胡独然。

智或忧不足，愚或有馀欢。变理畦蔬外，生生对无言。

本自得心性，难为世人传。
夜读岑嘉州诗集
陆游（宋代）

汉嘉山水邦，岑公昔所寓。
公诗信豪伟，笔力追李杜。
常想从军信，气无玉关路。
至今蠹简传，多昔横槊赋。
零落财百篇，崔嵬多杰句。
工夫刮造化，音节配韶頀。
我後四百年，清梦奉巾屦。
晚途有奇事，随牒得补处。
群胡自鱼肉，明主方北顾。
诵公天山篇，流涕思一遇。
阻雨宿方九别业
王炘（清代）

才酌东堂下，云生江外峰。咽蝉催暮柳，残雨引疏钟。

夜色余归意，苔痕著客踪。酒怀那可恃，遮莫此愁浓。
宫词一百首
岳珂（宋代）

殿前舞罢听传宣，新学霓裳小绛仙。
取赐合同教请宝，御书新样铸金钱。
次胡馀学同年四首
曹泾（宋代）

力田元不怵凶饥，瘠者为谁谁是肥。
但得高堂翁媪健，定知奕世子孙宜。
追风骐骤仍不蹶，览德鸾凤栖或飞。
有酒急须频对月，桂枝香了到梅枝。